**Автобиография**

**на акад. Петър Радоев Попиванов**

Роден е на 06.04.1946 г. в гр. София в семейството на изтъкнатия български биолог, имуногенетик и бивш министър на народното здраве Радой Попиванов (1913–2010). Завършил е с отличен успех и златен медал 22 училище (бивша 2 мъжка гимназия) в София и Математическия факултет на Софийския университет „Св. Климент Охридски“, а през периода 1970–1973 г. е бил редовен аспирант в Москва, МГУ „М. В. Ломоносов“, Механоматематическия факултет. Под ръководството на известния руски математик проф. Ю. В. Егоров (1938–2018) успешно защитава кандидатска дисертация в МГУ (сега образователна и научна степен „доктор“), а през 1986 г. в София става доктор на математическите науки. От септември 1969 г. до май 2016 г. е работил в Института по математика (сега Институт по математика и информатика при БАН), където е извървял пътя от н.с. (1974), ст.н.с. II ст. (1979), професор (1988), чл.-кор. на БАН (1995) до академик (2003). Понастоящем е пенсионер.

В продължение на близо половин век активно е работил в областта на частните диференциални уравнения (ЧДУ) и по-точно в линейния и нелинеен микролокален анализ в гладкия и жевреевския случаи, неелиптичните гранични задачи за линейни и нелинейни уравнения, диференциалните уравнения върху тор, разпространението и взаимодействието на особеностите на решенията на нелинейни хиперболични системи, решения в експлицитен вид на някои уравнения на математическата физика (Камаса–Холм, Хънтър–Сакстън, Шрьодингер, Форнберг–Уидъм), както и в приложенията на ЧДУ в механиката, геометрията (Монж–Ампер, Лиувил) и финансовата математика (Бляк–Шолс). Автор е на 155 научно-изследователски статии, повечето от от които са публикувани в авторитетни чуждестранни математически списания или трудове на международни конференции, както в чужбина, така и у нас. 62 от статиите му са в списания с импакт фактор, но има и такива с SJR. Публикувал е над 40 научно-популярни статии у нас, 5 монографии и 2 студии. По-долу са приведени съответните 7 заглавия.

1. P. Popivanov, D. Palagachev. The degenerate oblique derivative problem for elliptic and parabolic equations, Akademie Verlag, Berlin, 1997, 160 p.
2. T. V. Gramchev, P. Popivanov, Partial differential equations, Approximate solutions in scales of functional spaces, Wiley-VCH, Berlin, 2000, 157 p.
3. P. Popivanov. Geometrical methods for solving of fully nonlinear PDE, UBM edition, Sofia, 2006, 158 p.
4. P. Popivanov, A. Slavova. Nonlinear waves. An introduction, World Scientific, New Jersey, London, Singapore, 2011, 168 p. (Има превод на японски език през 2013 г. от Kyoritsu Shuppan Co. Ltd, Tokyo).
5. P. Popivanov, A. Slavova. Nonlinear waves. A geometrical approach, World Scientific, New Jersey, London, Singapore, 2018, 196 p.

Студии

1. P. Popivanov, N. Kutev. On the existence, uniqueness and smoothness of the solutions of some classes of nonlinear partial differential equations, Teubner texte zur Math., Leipzig, Band 96, 1986, 104–194.
2. P. Popivanov. Nonlinear PDE. Singularities, propagation, applications, Operator theory-advances and applications, vol. 145, Birkhӓuser, 2003, 1–94.

Забелязани са над 500 цитата на негови работи в статии (вкл. обзорни), монографии, трудове на конференции, учебници, дисертации и дипломни работи след 1972 г., за които са налице точните библиографски данни (координати). Акад. П. Попиванов е бил научен ръководител на 13 дипломанти (11 във ФМИ, 2 в ЮЗУ – Благоевград) и 4 успешно защитили докторанти. Двама от тях са професори във Франция и Италия, а един е доцент в ИМИ – БАН.

Той е бил член на Редакционния съвет, а впоследствие на Редколегията на списание „Доклади на БАН“ от 1999 г. насам с импакт фактор сега ~ 0,27, както на Редколегиите или Редакционните съвети на списанията “Annali dell’ Univ. di Ferrara – Science mat.”, SJR 0,6, изд. “Springer” от 1997 – 2012, Journal of pseudodiff. Operators and Appl., изд. “Springer” с импакт фактор около 0,6, от 2006 г. насам, „Наука“ – орган на СУБ – от 2006 г. насам. От 2015 г. е главен редактор на издаваната от ИМИ–БАН поредица „Плиска. Математически студии“. Над 65 пъти е бил рецензент в България, Италия и Германия на дисертации, хабилитации, професури и конкурси за действителни и дописни членове на БАН. Има написани няколкостотин реферати за двете основни реферативни списания: “Math. Rewiew” и “Zentralblatt für Math.” и много рецензии на статии за специализирани списания. Многократно е бил канен за участие в конференции и конгреси или за изнасяне на доклади пред семинари, вкл. като гост-професор или по договори за сътрудничество в редица чуждестранни университети и институти във Франция (Университет „Париж 11“, „Екол политекник“, университет в Рен, университет „П. Сабатие“ – Тулуза), в Италия (университетите в Болоня, Каляри, Месина, Пиза, Торино, Триест, Ферара, Флоренция), в Германия (Института „К. Вайерщрас“ – Берлин и университетите в Кемниц, Клаустхал и Потсдам), в Русия (МГУ „М. Ломоносов“ и Института на РАН „В. Стеклов“), в Швеция (университетите на Лунд, Линчопинг и Вехьо), в Япония (университетите на Киото, Нагоя, Осака, Токио, Тсукуба, Хирошима и Чоу), в Израел (Вайцманов институт и университетите Ариел и Технион), в Сърбия (университетите на Белград и Нови Сад), в Полша (Банахов център, Математически институт на ПАН и Варшавския университет), в Университета на Йоанина – Гърция и във Виенския университет.

Акад. П. Попиванов в продължение на 21 години, считано от 1967 г. до 2008 г., е чел лекции (вкл. основни курсове и 8 спецкурса) по диференциални уравнения във ФМИ на СУ „Св. Климент Охридски“. Бил е професор по диференциални уравнение в ЮЗУ „ Неофит Рилски“ в течение на 12 години (1990 – 2001). Съавтор е на 2 учебни помагала по диференциални уравнения, едното от които – по ЧДУ претърпя 5 издания.

Акад. П. Попиванов има широки литературни интереси. Автор е на 5 статии върху творчеството на Ф. М. Достоевски и на монографията: „Достоевски. Питанията на един математик“, София, 2011 г.

Той има дългогодишно активно участие в живота на ИМИ–БАН и на БАН като член на ОС на БАН, член на УС на БАН (2004–2013), секретар (2009–2017) и зам.-председател на Отделението по природоматематически науки при Събранието на академиците и член-кореспондентите на БАН (от 2017 г. – ), член от 1989 г. и председател на Научния съвет на ИМИ (1995–2008), ръководител на секцията по диференциални уравнения на ИМИ (1989–2010), ръководител на Националния колоквиум по математика при Съюза на математиците в България и ИМИ (от 2003 г. насам) и др.

Бил е също така председател на секция „Математика“ при Съюза на учените в България (1998–2004) и е член на Комисията за високи научни постижения към същата организация (от 2002 г. насам).

Във връзка с юбилеи е награждаван с: „Почетен знак на БАН“ (2006), най-високото отличие на БАН – „Почетен знак „Марин Дринов на лента“ (2011 г.), „Знак на Председателя на БАН“ (2016 г.). Почетен член е на ИМИ–БАН. „Доктор хонорис кауза“ на Русенския университет „А. Кънчев“ (2006), носител на „Почетен знак на ЮЗУ „Неофит Рилски“ и наградата на СУБ за високи научни постижения за 2012 г.

След 1990 г. бил член, зам.-председател и председател на Комисията на ВАК по математически науки; последната позиция е заемал 2005–2009 г.